Regeringen indfører forbud mod forsamlinger på over ti personer for at mindske udbredelsen af coronavirus.

I et forsøg på at inddæmme det smitsomme coronavirus vil det fra onsdag klokken 10 være forbudt at være flere end ti personer samlet i offentligheden.

Det siger statsminister Mette Frederiksen (S) på et pressemøde.

- Fra i morgen klokken 10 vil det ikke længere være tilladt at samles i grupper på mere end ti personer, siger hun.

Statsministeren kommer samtidig med en kraftig opfordring til, at man også efterlever det privat.

Forbuddet gælder frem til 30. marts og omfatter både indendørs og udendørs forsamlinger.

På pressemødet annoncerer regeringen også, at en række butikker skal lukkes.

Det gælder blandt andet steder som natklubber, fitnesscentre, frisører, solcentre, tatovører, frisører, vandpibecaféer og andre butikker, hvor personer kommer i tæt kontakt.

/ritzau/